**Prakttrompettre** (*Catalpa speciosa*) er et løvfellende tre i trompettrefamilien.

Det blir 6–24 m høyt, og stammediameteren er 8–60 cm, unntaksvis 110 cm. Barken er mørkegrå, glatt på unge stammer, men på eldre trær har den vertikale furer. Unge greiner er glatte med mange eller få korkporer. Bladene sitter tre sammen i kranser der bladene har ulike størrelse. Bladstilken er 10–16 cm lang. Bladene er enkle, eller mer sjeldent to- eller treflikede, 15–40 cm lange, 12–25 cm brede, helrandede, langt tilspissede og med brune hår på undersiden. Bladgrunnen er vanligvis dypt hjerteformet, men kan være tverr eller avrundet.

Blomsterstanden er konisk med 28–40, mer sjeldent opptil 75, blomster, 11–22 cm lang og 14–23 cm bred. Blomstene er trompetformede med rynket kant, 6 cm brede og hvite med gule og purpur flekker. På dagtid pollineres blomstene av store bier, som humler (*Bombus*) og *Xylocopa*, mens ulike arter av møll pollinerer blomstene om natta. Mengde og sukkerinnhold i nektaren varierer mellom natt og dag og er tilpasset de ulike pollinatorene. Frukten er en linjeformet kapsel som er 20–55 cm lang og 1–1,7 cm bred. Frøene har to vinger som er hårete i endene.

Prakttrompettre vokser vilt i sentrale USA i midtre del av Mississippi-dalen og nedre del av Ohio-dalen. Det forekommer i delstatene Missouri, Arkansas, Illinois, Indiana, Kentucky, Tennessee og nordøstlige Texas.

Arten blir plantet i hager, parker og langs gater i alle tempererte strøk og er spesielt vanlig i østlige Nord-Amerika. Det er lite brukt i Norge selv om prakttrompettre er den mest hardføre trompettrearten. Det finnes også en hybrid, *Catalpa × galleana*, som er en krysning mellom prakttrompettre og kinatrompettre (*Catalpa ovata*).

Galleri
-------

* VekstformVekstform
* BarkBark
* BladBlad
* BlomstBlomst
* FrøkapslerFrøkapsler

Litteratur
----------

* A. Mitchell (1977). *Trær i skog og hage*. Oversatt av I. Gjærevoll. Tiden. s. 387. ISBN 82-10-01282-7.
* R.T. Olsen og J.H. Kirkbride jr (2017). «Taxonomic revision of the genus *Catalpa* (Bignoniaceae)». *Brittonia*. 69 (3): 387–421. ISSN 1938-436X. doi:10.1007/s12228-017-9471-7.
* A.G. Stephenson og Wm.W. Thomas (1977). «Diurnal and nocturnal pollination of *Catalpa speciosa* (Bignoniaceae)». *Systematic Botany*. 2 (3): 191–198. ISSN 1548-2324. JSTOR 2418262. doi:10.2307/2418262.
* «*Catalpa speciosa*». Missouri Botanical Garden. Besøkt 21. november 2018.
* O.B. Hansen (18. september 2018). «Trompettre (*Catalpa* Scop.)». Park & Anlegg. Arkivert fra originalen 26. september 2018. Besøkt 21. november 2018.

Eksterne lenker
---------------

* (en) *Prakttrompettre* i Encyclopedia of Life Rediger på Wikidata

* (en) *Prakttrompettre* i Global Biodiversity Information Facility Rediger på Wikidata

* (en) *Prakttrompettre* hos ITIS Rediger på Wikidata

* (en) *Prakttrompettre* hos NCBI Rediger på Wikidata

* (en) *Prakttrompettre* hos The International Plant Names Index Rediger på Wikidata

* (en) *Prakttrompettre* hos Tropicos Rediger på Wikidata

* (en) *Kategori:Catalpa speciosa* – bilder, video eller lyd på Wikimedia Commons Rediger på Wikidata

* (en) *Catalpa speciosa* – galleri av bilder, video eller lyd på Wikimedia Commons Rediger på Wikidata

* *Catalpa speciosa* – detaljert informasjon på Wikispecies Rediger på Wikidata